ΓΡΑΠΤΗ ΕΡΩΤΗΣΗ E-0646/98

υποβολή: Monica Baldi (PPE) προς την Επιτροπή

(9 Μαρτίου 1998)

Θέμα: Θηρεύσιμα είδη ζώων

Σύμφωνα με την οδηγία 79/409/ΕΟΚ(1) της 2 ας Απριλίου 1979, τα αναφερόμενα στο Παράρτημα ΙΙ είδη είναι δυνατόν να αποτελέσουν αντικείμενο θηρευτικών πράξεων στα πλαίσια της εθνικής νομοθεσίας.

Εντούτοις, τα είδη που απαριθμούνται στο Παράρτημα ΙΙ μέρος 2, είναι δυνατόν να θηρεύονται μόνο στα κράτη μέλη, για τα οποία έχουν σημειωθεί.

Το ψαρόνι προβλέπεται στο Παράρτημα ΙΙ μέρος 2 για όλα τα μεσογειακά κράτη της Ευρωπαϊκής Ένωσης πλην της Ιταλίας.

Δεδομένης της αιτήσεως του Υπουργείου Γεωργίας της Ιταλίας με την από 6ης Αυγούστου 1997 επιστολής, αρ. πρωτοκόλλου 23.035, για να επιτραπεί η θήρα αυτού του είδους που δεν περιλαμβάνεται στον κατάλογο των θηρεύσιμων ειδών σύμφωνα με το άρθρο 18 του νόμου αρ. 157 της 11ης Φεβρουαρίου 1992; εκτιμώντας τη σύμφωνη γνώμη του Εθνικού Ιδρύματος Άγριας Πανίδας όπου λαμβάνονται υπόψη το ικανοποιητικό επίπεδο διατήρησης του εν λόγω είδους, το γεγονός ότι απαντά ευρύτατα στη φύση, η τάση που χαρακτηρίζει τη μεταναστευτική του ροή, και αξιολογώντας τις ζημίες που προξενεί στις καλλιέργειες,

ερωτάται η Επιτροπή:

1. Ποια επείγοντα μέτρα προτίθεται να λάβει για να ανταποκριθεί στο αίτημα της Ιταλίας για την εγγραφή του ψαρονιού στο Παράρτημα ΙΙ μέρος 2;

2. Ποιες πρωτοβουλίες προτίθεται να αναλάβει ώστε να επιτραπεί, εν αναμονή της εγκρίσεως της αίτησης τροποποίησης, γενικό καθεστώς παρέκλισης που θα επιτρέψει τον περιορισμό της ζημίας που προξενείται στη γεωργία;

Απάντηση της καςBjerregaard εξ ονόματος της Επιτροπής

(8 Απριλίου 1998)

Το παράρτημα ΙΙ/2 της οδηγίας για τα άγρια πτηνά (79/409/ΕΟΚ) τροποποιήθηκε το 1994 προκειμένου να επιτραπεί η θήρευση του ψαρονιού (Sturnus vulgaris) στην Ελλάδα, την Ισπανία, τη Γαλλία και τη Πορτογαλία. Στις συζητήσεις που διεξήχθηκαν με σκοπό τη θέσπιση της οδηγίας 94/24/ΕΟΚ της 8ης Ιουνίου 1994 για την τροποποίηση του παραρτήματος ΙΙ της οδηγίας 79/409/ΕΟΚ περί της διατηρήσεως των αγρίων πτηνών(2), η Ιταλία δεν προέβαλε κανένα αίτημα σχετικά με το θέμα αυτό.

Για να συμπεριληφθεί η Ιταλία στον κατάλογο των χωρών στις οποίες επιτρέπεται η θήρευση του ψαρονιού, απαιτείται τροποποίηση της οδηγίας 79/409/ΕΟΚ. Δεδομένου όμως ότι η οδηγία αυτή τροποποιήθηκε πρόσφατα (οδηγία 97/49/ΕΟΚ της Επιτροπής της 29ης Ιουλίου 1997 για την τροποποίηση της οδηγίας 79/409/ΕΟΚ του Συμβουλίου περί της διατηρήσεως των αγρίων πτηνών(3) για να εξαιρεθεί το υποείδος phalacrocorax carbo sinensis και ότι η Ιταλία δεν έθιξε το θέμα του ψαρονιού κατά τη διάρκεια των σχετικών συζητήσεων, δεν προβλέπεται να προταθούν βραχυπρόθεσμα νέες τροποποιήσεις από την Επιτροπή.

Υπενθυμίζεται πάντως ότι, βάσει του άρθρου 9 της οδηγίας 79/409/ΕΟΚ, επιτρέπεται κατ' εξαίρεση και υπό αυστηρά καθορισμένους όρους η θήρευση ειδών που δεν περιλαμβάνονται στο παράρτημα ΙΙ της οδηγίας. Η εφαρμογή της εξαίρεσης αυτής εμπίπτει στην αρμοδιότητα των επιμέρους κρατών μελών. Ωστόσο, η Επιτροπή μεριμνά ώστε αφενός, να πληρούνται σε κάθε περίπτωση οι όροι εφαρμογής της εξαίρεσης και, αφετέρου, οι συνέπειες της εφαρμογής αυτής να μην είναι ασυμβίβαστες προς τις διατάξεις της οδηγίας.

(1) EE L 103, 25.04.1979, σελ. 1.

(2) EE L 164 της 30.6.1994.

(3) EE L 223 της 13.8.1997.